ועדת הפנים ואיכות הסביבה, כנסת 15, פרוטוקול מספר 148, 2000-08-02 09:15

דוד אזולאי: בוקר טוב, רבותי.

דוד אזולאי: אנחנו נקיים היום דיון בהצעת החוק לתיקון פקודת העיריות (מס' 76) (חובת דיווח על איכות מי השתייה), התש"ס-2000.

דוד אזולאי: ברשותכם, אקרא את הסעיפים.

דוד אזולאי: אני מקווה שלאחר זמן כה רב, הגענו פחות או יותר למוצר כמעט מוגמר.

דוד אזולאי: לא הייתי אומר שזה עונה על הדרישה, וזה לא מה שהמציע התכוון בתחילת הדרך, אבל הדברים הגדולים מתחילים בדברים הקטנים.

דוד אזולאי: (קורא מהרשומות סעיף 1 להצעת חוק לתיקון פקודת העיריות (מס' 76) (חובת דיווח על איכות מי השתייה), התש"ס-2000))

אביטל שטרנברג: בסעיף קטן (א) צריך שייאמר לוחות בלשון רבים, ולא לוח בלשון יחיד.

דוד אזולאי: מה זה פירוט נבחר?

אביטל שטרנברג: יש כ-40 פרמטרים לתקנות איכות המים.

אביטל שטרנברג: הכוונה היתה שהטופס יהיה טופס פשוט ונהיר לכל תושב, ולכן לא כל הפרמטרים יופיעו, אלא סוג של פרמטרים מאוד אינדיקטיביים.

אביטל שטרנברג: לכן, אני מציעה, אילנה מישר, להוסיף את המילה "נבחר".

אברהם יחזקאל: מי קובע מהו נבחר?

אביטל שטרנברג: השר.

שלום גולדברגר: כתוב "מידע כפי שיקבע השר".

אביטל שטרנברג: הערה נוספת, שהיא טכנית לחלוטין.

אביטל שטרנברג: בסעיף קטן (ב) נכתב בסוף "הפקודה", וזה צריך להיות פקודת בריאות העם, כי אנחנו בתוך פקודת העיריות, וזה יכול ליצור בלבול.

דוד אזולאי: כתוב בסעיף קטן (א) "(להלן – פקודת בריאות העם)".

אביטל שטרנברג: אחר כך כתוב הפקודה, ואנחנו בתוך פקודת העיריות, וחבל שיהיה בלבול.

דוד אזולאי: זה אומר דרכים חלופיות?

אביטל שטרנברג: זה לא "או".

דוד אזולאי: תחולת החוק - אי-אפשר שתהיה מיידית.

דוד אזולאי: מדובר ברשויות שצריכות להתארגן.

דוד אזולאי: הייתי מציע שתחולת החוק תיכנס לתוקף בעוד שלושה חודשים.

משה אבנון: בשנת התקציב הבאה.

אילנה מישר: ייקח קצת זמן עד שיקבעו את התקנות וכן הלאה.

דוד אזולאי: אני מקבל שהחוק ייכנס לתוקף בתחילת שנת התקציב הבאה, מה-1 בינואר 2001.

אילנה מישר: בסעיף קטן (א) אחרי "מידע כפי שיקבע השר" אני מציעה להוסיף "בהתייעצות עם שר הבריאות", משום שאנחנו מדברים על איכות המים, שזה בתחום אחריותו של שר הבריאות.

דורית טפר: שר הפנים, בהתייעצות עם שר הבריאות.

מירי פרנקל-שור: אם נטיל חובת התייעצות, לא יהיה פרסום אף פעם.

אילנה מישר: למה לא?

אילנה מישר: אנחנו כל הזמן מקיימים התייעצות בין שרים.

אברהם יחזקאל: גברתי יודעת מה דינה של התייעצות ברמה הפרקטית.

אילנה מישר: בסעיף קטן (ב) אני מציעה במקום המילים "לתכונות המים שאינם ראויים לשמש כמי שתייה", הייתי מציעה לכתוב "בהשוואה לערכים המרביים שנקבעו לפי פקודת בריאות העם".

משה אבנון: זה נכון, זה לא תכונות, זה ערכים.

ארז ימיני: האחריות על המים מתחלקת בין עשרה משרדי ממשלה שונים.

ארז ימיני: איכות מי שתייה היא באחריות בלבדית של משרד הבריאות.

ארז ימיני: אולי מן הראוי בכל זאת להכניס התייעצות עם משרד הבריאות?

אברהם יחזקאל: תודה לך, אבל לא.

דוד אזולאי: לצערי הרב, אנחנו יודעים איך המערכת עובדת.

דוד אזולאי: אם אתה מכניס התייעצות, לא יהיה דיווח.

דוד אזולאי: אם אתה רוצה שלא יהיה דיווח, אז נוסיף את זה.

אברהם יחזקאל: הוא יודע את זה.

ארז ימיני: אנחנו תומכים בהצעת החוק.

ארז ימיני: דבר נוסף הוא לגבי המגזר הכפרי.

אביטל שטרנברג: זה לא חל עליו, כי זה חל רק על עיריות.

דורית טפר: משרד הפנים החליט שקודם זה יפורסם, ואחר כך נראה.

אברהם יחזקאל: למה שלא כולם יחוו את החוויה הזאת יחד?

דוד אזולאי: זה לא כולל את המועצות המקומיות?

דורית טפר: זה לא כולל רשויות מקומיות ולא כולל מועצות אזוריות.

דורית טפר: לגבי מועצות אזוריות, אנחנו בכלל לא יודעים איך זה עובד.

איל מרדיקס: אנחנו מציעים שכל התיקון הזה ייכנס לחוק המים.

איל מרדיקס: הממונה על כך יהיה שר הבריאות, מכיוון שהוא קובע את תקני המים.

איל מרדיקס: לשר הפנים אין מושג במים, ואין לו אנשי מקצוע שייעצו לו לגבי איכויות של מים.

איל מרדיקס: הנקודה החשובה בחוק המים היא, שמדובר על ספקי מים שונים, חוץ מהעיריות יש כל מיני תאגידים, יש רשויות מקומיות.

איל מרדיקס: כשנכניס את התיקון לחוק המים, אפשר יהיה לתת הגדרה רחבה בחוק המים לספק מים.

אברהם יחזקאל: אני לא רוצה להטיל פה חובת אחריות על תאגיד, אלא על הרשות המקומית שעומדת מול האזרח.

אברהם יחזקאל: העניין החשוב בחוק הזה הוא הרשות המקומית ואחריותה כלפי הציבור.

אברהם יחזקאל: אני לא רוצה בהזדמנות זאת לתקן דברים נוספים.

מירי פרנקל-שור: זה נושא שצריך לבדוק.

דורית טפר: אם יהיה חוק תאגידי מים וביוב, ממילא זה יהיה כתאגיד.

דוד אזולאי: לא כל רשות היא תאגיד מים.

משה אבנון: אם יתקבל מה שאיל מרדיקס אומר, הרגנו את הצעת החוק עוד לפני שהיא נולדה.

משה אבנון: לגבי מועצות מקומיות – יש להבחין בין מועצות מקומיות לבין מועצות אזוריות.

משה אבנון: לגבי מועצות מקומיות, נחיל עליהן את הדיווח בצו, כי הן ספקי מים כמו עירייה.

משה אבנון: נושא אספקת המים למועצות אזוריות – כל קיבוץ, כל מושב, זו אגודת מים עצמאית.

משה אבנון: שם נצטרך לראות כעבור חצי שנה, או אחרי שהעניין ייכנס לתלם, איך אנחנו מחילים את העניין על המועצות האזוריות.

דוד אזולאי: יש אפשרות להחיל את זה בתקנות או בצו?

משה אבנון: ניתן להחיל את זה בצו, אבל הבעיה היא לא הטלה של צו, אלא איך לאכוף ולוודא.

אברהם יחזקאל: דורית טפר שכנעה אותך בשיחה המקדימה, כי בתחילת השיחה ביניכם עוד היית בדעתי.

משה אבנון: גם עכשיו אני בדעתך.

אברהם יחזקאל: אם אתה בדעתי, למה אתה מסביר את דורית טפר?

משה אבנון: היא שמבינה בחוקים ובצווים.

דורית טפר: הסברתי לו את הבעיה עם המועצות האזוריות.

משה אבנון: היתה בעיה פרקטית, איך אנחנו מממשים את העניין הלכה למעשה.

משה אבנון: אמרתי שלגבי מועצות מקומיות, שלא כלולות בחוק העיריות, תהיה פנייה בצו, ובזה אין לנו ויכוח.

משה אבנון: לגבי מועצות אזוריות יש בעיה פרקטית לגבי החלה.

משה אבנון: אני לא יכול לבוא לקיבוץ או למושב ולוודא איך עושים זאת, כי המועצה האזורית, אין לה שום שליטה על כפר או על קיבוץ.

אברהם יחזקאל: במובן החקלאי של הקיבוץ אתה צודק, אבל במובן הנדל"ני, כמו שהולך להיות קיבוץ בעתיד הקרוב, גם שם יתהוו אוכלוסיות שתזדקקנה למים ראויים.

משה אבנון: הפקודה בעתיד תחול על כל תאגיד מים עירוני.

דוד אזולאי: אנחנו נשאיר את הצעת החוק כמות שהיא, פרט לאותם תיקונים שהסכמנו עליהם.

דוד אזולאי: חצי שנה מיום התחולה נבקש לקבל דיווח איך אתם מחילים את העניין גם על המועצות המקומיות וגם על המועצות האזוריות.

אברהם יחזקאל: אני עדיין מקבל את ההבחנה בין מועצה מקומית למועצה אזורית.

אברהם יחזקאל: אני חושב שדינה של מועצה מקומית, כפי שהערת, צריך להיות לאלתר, חצי שנה זה זמן קצת ארוך, אדוני.

אברהם יחזקאל: האם אפשר לקצר לשלושה חודשים?

דוד אזולאי: אם המועצה תתחיל מיד בדיווח, עם קבלת החוק, וירצו ליידע את הוועדה לפני כן, אני אקבל את זה.

אברהם יחזקאל: הייתי קובע אפילו טווחי זמן שונים בין מועצה מקומית למועצה אזורית, למשל מועצה מקומית כעבור שלושה חודשים, ומועצה אזורית כעבור חצי שנה.

דוד אזולאי: למה אי-אפשר להחיל את זה, אם כך, על המועצות המקומיות?

משה אבנון: אמרתי שנחיל בצו מיידי.

דוד אזולאי: לא שמעתי, וזה מקובל עלי.

משה אבנון: עד ה-1 בינואר 2001 יהיה צו גם על המועצות המקומיות.

איל מרדיקס: צריך הסמכה בחוק להוציא צווים כאלה?

מירי פרנקל-שור: אנחנו לא יכולים.

דורית טפר: את רוצה לתקן תיקון מקביל לפקודת המועצות המקומיות?

מירי פרנקל-שור: אני לא יודעת אם אנחנו יכולים לעשות תיקון עקיף לצו.

דורית טפר: הצווים לגבי מועצות מקומיות ומועצות אזוריות הם צווים לא מכוח פקודת העיריות, אלא מכוח פקודת הרשויות מקומיות תשי"א-1950.

מירי פרנקל-שור: אני אבדוק את זה.

דוד אזולאי: אנחנו ניגשים להצבעה לאשר את הצעת החוק לתיקון פקודת העיריות (מס' 76) (חובת דיווח על איכות מי השתייה), התש"ס-2000, לקריאה שנייה ושלישית.

דוד אזולאי: מי בעד? שניים בעד.

דוד אזולאי: אין מתנגדים.

דוד אזולאי: אין נמנעים.

דוד אזולאי: לפיכך, הצעת החוק עוברת לקריאה שנייה ושלישית במליאה.

דוד אזולאי: בהזדמנות זו, אני רוצה להודות לכל אלה שסייעו וקידמו את הצעת החוק במהלך העבודה עליה.

דוד אזולאי: תודה רבה.